CELEX: 32007R0884
Language: sk
Date: 2007-07-26 00:00:00
Title: Nariadenie Komisie (ES) č. 884/2007 z  26. júla 2007 o mimoriadnych opatreniach, ktorými sa pozastavuje používanie farbiva E 128 červená 2G ako potravinárskeho farbiva (Text s významom pre EHP)

27.7.2007   
            
            
               SK
            
            
               Úradný vestník Európskej únie
            
            
               L 195/8
            
         
      NARIADENIE KOMISIE (ES) č. 884/2007
   z 26. júla 2007
   o mimoriadnych opatreniach, ktorými sa pozastavuje používanie farbiva E 128 červená 2G ako potravinárskeho farbiva
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1,
   keďže:
   
               (1)
            
            
               Podľa článku 53 ods. 1 nariadenia (ES) č. 178/2002 môže Komisia pozastaviť umiestňovanie na trh alebo používanie určitej potraviny, ktorá pravdepodobne predstavuje závažné riziko pre zdravie ľudí, ak sa takéto riziko nedá uspokojivo zvládnuť prostredníctvom opatrení prijatých príslušnými členskými štátmi.
            
         
               (2)
            
            
               V smernici Európskeho parlamentu a Rady 94/36/ES z 30. júna 1994 o farbivách pre použitie v potravinách (2) sa v prílohe I povoľuje používanie farbiva E 128 červená 2G v potravinách. Podľa prílohy IV k uvedenej smernici sa farbivo E 128 červená 2G smie používať v drobných mäsových výrobkoch s minimálnym obsahom cereálií 6 % a v mletom mäse s minimálnym obsahom zeleniny a/alebo cereálií 4 %. Najvyššie povolené množstvo pri oboch potravinách predstavuje 20 mg/kg.
            
         
               (3)
            
            
               Použitie uvedeného farbiva bolo povolené na základe stanoviska Vedeckého výboru pre potraviny z 27. júna 1975 (3). Uvedený výbor stanovil pre farbivo E 128 červená 2G prijateľný denný príjem (ADI) vo výške 0,1 mg/kg telesnej hmotnosti.
            
         
               (4)
            
            
               Všetky prídavné látky do potravín musia byť pod neustálym dohľadom a v prípade potreby prehodnocované z hľadiska meniacich sa podmienok použitia a nových vedeckých informácií. Keďže pôvodné posúdenia mnohých prídavných látok do potravín boli vykonané pred viacerými rokmi, Európska komisia dospela k záveru, že všetky povolené prídavné látky do potravín je potrebné systematicky prehodnotiť, aby sa overilo, či je existujúce posúdenie bezpečnosti naďalej platné. Komisia preto požiadala Európsky úrad pre bezpečnosť potravín (EFSA) o prehodnotenie všetkých prídavných látok do potravín, ktoré sú v EÚ v súčasnosti povolené.
            
         
               (5)
            
            
               V tejto súvislosti Vedecká komisia EFSA pre prídavné látky do potravín, aromatické látky, pomocné spracovateľské látky a materiály prichádzajúce do styku s potravinami prehodnotila farbivo E 128 červená 2G z hľadiska bezpečnosti a 5. júla 2007 prijala stanovisko (4).
            
         
               (6)
            
            
               EFSA pri svojom hodnotení vychádzal zo záverov uvedených v správe Európskej únie o posúdení rizika (5) týkajúcej sa anilínu. V uvedenej správe sa dospelo k záveru, že anilín by sa mal považovať za karcinogén, pri ktorom nie je možné vylúčiť genotoxický mechanizmus. Keďže farbivo E 128 červená 2G sa ľahko a vo veľkej miere metabolizuje na anilín, dospel EFSA k záveru, že by sa táto látka mala z opatrnosti považovať za látku vyvolávajúcu obavy z hľadiska bezpečnosti. EFSA preto prijateľný denný príjem pre farbivo E 128 červená 2G zrušil. EFSA sa však domnieva, že farbivo E 128 červená 2G by sa mohlo opäť prehodnotiť z hľadiska použitia ako prídavnej látky do potravín, ak sa mechanizmus anilínu podporujúci vznik tumoru bližšie objasní a bude preukázané, že pre tento mechanizmus je stanovená hraničná hodnota a/alebo že nie je pre človeka významný.
            
         
               (7)
            
            
               Vzhľadom na to, že prídavná látka do potravín sa môže použiť iba vtedy, ak existuje dôkaz, že sa jej použitím nepoškodzuje zdravie, by sa smernica 94/36/ES mala zmeniť a doplniť, aby sa používanie farbiva E 128 červená 2G zakázalo.
            
         
               (8)
            
            
               Keďže farbivo E 128 červená 2G môže predstavovať závažné riziko pre zdravie ľudí, je vhodné medzitým na účely zabezpečenia vysokej úrovne ochrany zdravia zvolenej v Spoločenstve s okamžitým účinkom pozastaviť používanie farbiva E 128 červená 2G v potravinách, ako aj umiestnenie potravín obsahujúcich farbivo E 128 červená 2G na trh a ich dovoz.
            
         
               (9)
            
            
               Na základe smernice 94/36/ES je vo všetkých členských štátoch legálne povolené používať farbivo E 128 červená 2G. Preto je nevyhnutné prijať opatrenie týkajúce sa celého Spoločenstva.
            
         
               (10)
            
            
               Komisia bude vykonávať pravidelné preskúmanie tohto nariadenia, pričom sa zohľadnia nové vedecké informácie.
            
         
               (11)
            
            
               Vzhľadom na povahu rizika by toto nariadenie malo bezodkladne nadobudnúť účinnosť.
            
         
               (12)
            
            
               Z technických a ekonomických dôvodov by sa mali stanoviť prechodné obdobia vzťahujúce sa na drobné mäsové výrobky a mleté mäso obsahujúce farbivo E 128 červená 2G, ktoré boli pred dátumom začatia uplatňovania tohto nariadenia umiestnené na trh v súlade so smernicou 94/36/ES, ako aj na zásielky, ktoré boli z tretích krajín odoslané do Spoločenstva pred dátumom začatia uplatňovania tohto nariadenia.
            
         
               (13)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   1.   Používanie farbiva E 128 červená 2G v potravinách podľa prílohy IV k smernici 94/36/ES sa pozastavuje.
   2.   Umiestňovanie potravín obsahujúcich farbivo E 128 červená 2G na trh sa pozastavuje.
   3.   Dovoz potravín obsahujúcich farbivo E 128 červená 2G sa pozastavuje.
   Článok 2
   1.   Odchylne od článku 1 ods. 2 sa drobné mäsové výrobky a mleté mäso obsahujúce farbivo E 128 červená 2G, ktoré boli umiestnené na trh v súlade so smernicou 94/36/ES pred nadobudnutím účinnosti tohto nariadenia, môžu predávať do príslušného dátumu spotreby alebo dátumu minimálnej trvanlivosti.
   2.   Článok 1 sa neuplatňuje na zásielky drobných mäsových výrobkov a mletého mäsa, ktoré obsahujú farbivo E 128 červená 2G, ak dovozca takýchto potravín môže preukázať, že sa odoslali z tretej krajiny a boli na ceste do Spoločenstva predo dňom nadobudnutia účinnosti tohto nariadenia.
   Článok 3
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 26. júla 2007
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 31, 1.2.2002, s. 1. Nariadenie naposledy zmenené a doplnené nariadením Komisie (ES) č. 575/2006 (Ú. v. EÚ L 100, 8.4.2006, s. 3).
   
      (2)  Ú. v. ES L 237, 10.9.1994, s. 13. Smernica zmenená a doplnená nariadením (ES) č. 1882/2003 (Ú. v. EÚ L 284, 31.10.2003, s. 1).
   
      (3)  SCF (1975). Správy Vedeckého výboru pre potraviny (1. séria), s. 17, 19, 24.
   
      (4)  EFSA (2007). Stanovisko Vedeckej komisie pre prídavné látky do potravín, aromatické látky, pomocné spracovateľské látky a materiály prichádzajúce do styku s potravinami k prehodnoteniu potravinárskeho farbiva červená 2G (E 128).
   
      (5)  ECB, 2004, Európsky úrad pre chemické látky, Inštitút pre zdravie a ochranu spotrebiteľa. Správa Európskej únie o posúdení rizika týkajúca sa anilínu. Zväzok 50.